Wie se gemors? Wie is verantwoordelik? - Mogol Pos
Wie se gemors? Wie is verantwoordelik?
November 20, 2018 November 15, 2018 - by Ria Wells - Leave a Comment
LEPHALALE — Dit is reeds 'n geruime tyd dat Lephalale as 'n vuil dorp beskryf en beskou word. Met reg. Dit is so.
Mopani Bande besig in die rivier
Mogol Pos het al by verskeie geleenthede daaroor berig asook wanneer skoonmaakaksies plaasvind.
Só het 'n klompie inwoners weer eens Saterdag 10 November op verskeie plekke in Lephalale 'n verskil probeer maak. Mense wat glo in 'n netjieser, skoner dorp en dat daar wel hoop is op verbetering en dan betrokke raak by dié tipe aksies.
Mopani Bande het 'n uitnodiging gerig aan persone wat beskik oor viertrekvoertuie, motorfietse en elkeen wat kans sien om die Mokolorivier aan te durf om Saterdag by hulle aan te sluit vir opruiming vanaf die veilingskrale.
Volgens Karel Naude, bestuurder, het daar ongeveer 20 voertuie tussen 07:00 en 08:00 opgedaag. Die area rondom die brug en vir ongeveer ses kilometer in 'n suidelike rigting is hope rommel opgetel en talle swartsakke vol vullis is weggery.
Agter Lephalale Mall en langs die pad op pad vliegveld en Boschpoort toe het Anita van Biljon 'n span geïnisieer. 'n Groot trok van Ellisras Bou- en Hardeware het gehelp om die vullissakke weg te ry en Anita sê dit was "te veel sakke om te tel". In Haakdoringstraat het Joe Meyer en 'n span 23 sakke vullis bymekaargemaak en by die stortingsterrein gaan aflaai.
Danie van der Walt van die konstruksiemaatskappy, Kaefer Energy SA, wat Oktober die Team up to Clean up-veldtog geloods het, het weer eens handskoene en vullissakke verskaf.
Die algemene mening is dat opvoeding nou hoë prioriteit moet geniet, aangesien mense reeds weer strate bemors het waar skaars 'n maand gelede skoonmaakaksies gehou is. Nóg opsies is dat gewone mense geldelik vergoed moet word wat vullis vir herwinning bymekaarmaak.